වයස අවුරුදු 30ට අඩු පුද්ගලයන් සඳහා ඇස්ට්‍රා සෙනිකා එන්නත වෙනුවට ආදේශක එන්නතක් ලබාදියයුතු බවට බ්‍රිතාන්‍ය වෛද්‍ය විශේෂඥයන් පෙන්වාදෙනවා.ඔවුන් පවසන්නේ වයස අවුරුදු 19 ත් 30ත් අතර ඛාණ්ඩයේ පසුවන්නන් සඳහා මෙම විකල්පය ආදේශ කළ යුතු බවයි.මේ වනවිට බ්‍රිතාන්‍යයේ මිලියන 20කට අධික පිරිසක් සඳහා ඇස්ට්‍රා සෙනිකා එන්නත ලබාදී ඇති අතර ඔවුන් අතරින් පුද්ගලයන් 79කට ලේ කැටිගැසීම සම්බන්ධ රෝගාබාධ මතුවුනා.බ්‍රිතාන්‍ය වෛද්‍ය විශේෂඥයන් පවසන්නේ මෙම තත්වය සඳහා ඇස්ට්‍රා සෙනිකා එන්නත සෘජුවම බලපා ඇති බවට කිසිදු සාක්ෂියක් නැති නමුත් මේ සඳහා එන්නත පසුබිම් විය හැකි බවට වන සාධක තහවුරු වෙමින් පවතින බවයි.ලොවපුරා ව්‍යාප්තව ඇති කොවිඩ් 19 වසංගතය පාලන කිරීම සඳහා සියයට 90කට වැඩි ඵලදායිතා ප්‍රතිශතයක් පෙන්වූ බ්‍රිතාන්‍යයේ ඔක්ස්ෆර්ඩ් විශ්වවිද්‍යාලයේ විද්යාඥයන් කණ්ඩායමක් විසින් එළිදැක්වූ ඇස්ට්‍රා සෙනිකා එන්නතට තිඹිරිගෙයින්ම සැකසංකා මතුවීම විශේෂ සිදුවීමක්.ලෝක සෞඛ්‍ය සංවිධානයේ කොවැක්ස් එන්නත් සහනාධාර ක්‍රමය යටතේ කොවිඩ් 19 රෝග ව්‍යාප්ති මර්ධනය සඳහා මෙරට ක්‍රියාත්මක වන්නේ ද ඇස්ට්‍රා සෙනිකා එන්නත්කරණයයි.මේ අතර බ්‍රිතාන්‍ය සෞඛ්‍ය පරිපාලන අධිකාරියේ නිලධාරීන් පවසන්නේ ඇස්ට්‍රා සෙනිකා එන්නත ලබාගැනීමෙන් අනතුරුව යම් පුද්ගලයෙකුට ශ්වසන අපහසුතා,පපුවේ වේදනා, කකුල් ඉදිමීම, උදරාබාධ, බරපතළ හිසේ රුදාව, සහ එන්නත් කළ ප්‍රදේශය අවට සම රතු වීම සහ කැසීම සිදුවන්නේ නම් වහාම වෛද්‍ය ප්‍රතිකාර සඳහා යොමුවිය යුතු බවයි.